Borgarbyggð með í könnun um staðsetningu netþjónabús Samþykkt hefur verið í byggðaráði Borgarbyggðar að taka þátt í könnun um hagkvæmni netþjónabús í sveitarfélaginu . Iðnaðarráðuneytið hefur verið að sinna þessum málum í gegnum Fjárfestingastofu að undanförnu og hefur nokkrum aðilum verið boðið að vera með í könnun um hagkvæma staðsetningu . Um mikla orkuþörf er að ræða til reksturs netþjónabús og mun Borgarbyggð vera í samvinnu við Orkuveitu Reykjavíkur um hugsanlega orkuöflun . Páll S. Brynjarsson sveitarstjóri sagði að sveitarfélagið vilji endilega vera með í úttektinni um hagkvæmustu staðsetningu fyrir fyrirtæki af þessari gerð . „ Þarna yrði um nokkuð fjölmennan vinnustað að ræða þar sem hýsing á tölvugögnum á sér stað . Við viljum endilega sýna fram á hverjir séu kostir þessa svæðis undir rekstur af þessum toga hvort sem Borgarbyggð yrði fyrir valinu eða ekki , það verður bara að koma i ljós , “ sagði Páll .